CELEX: 52018PC0792
Language: da
Date: 2018-11-28
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Energifællesskabets ministerråd om forlængelse af ansættelsesperioden for direktøren for Energifællesskabets sekretariat

EUROPA-KOMMISSIONEN
            Bruxelles, den 28.11.2018
            COM(2018) 792 final
            2018/0407(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Energifællesskabets ministerråd om forlængelse af ansættelsesperioden for direktøren for Energifællesskabets sekretariat
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Energifællesskabets ministerråd om forlængelse af ansættelsesperioden for direktøren for Energifællesskabets sekretariat.
            
            
               Den nuværende direktør for Energifællesskabets sekretariat, Janez Kopac, blev udnævnt første gang i 2012. Hans ansættelse blev forlænget i 2015 og udløber den 30. november 2018. 
            
            
               I henhold til artikel 69 og 88 i traktaten om oprettelse af Energifællesskabet udnævnes direktøren for Energifællesskabets sekretariat af Energifællesskabets ministerråd ved simpelt flertal. Kommissionen har eneret til at indstille en kandidat. 
            
            
               2.Den holdning, der skal indtages på Unionens vegne
            
            
               Der er flere grunde til, at Janez Kopac bør udnævnes som direktør for Energifællesskabets sekretariat for en tredje periode. 
            
            
               For det første er det vigtigt at sikre kontinuitet i Energifællesskabets arbejde. Janez Kopac er kendt for effektiv forvaltning af vigtige aspekter af Energifællesskabet, herunder navnlig reformen af Energifællesskabstraktaten og gennemførelse af fællesskabsretten, og han har spillet en central rolle i forbindelse med reformer af energimarkederne i de kontraherende parter i Energifællesskabstraktaten. 
            
            
               For det andet forvalter Janez Kopac sin portefølje på en konstruktiv og proaktiv måde. Han er dybt engageret i sit arbejde og går til det med den ånd, der er indeholdt i målene for Energifællesskabstraktaten. Dette omfatter hans professionelle iver for at bringe Energifællesskabets kontraherende parters respektive lovgivning i overensstemmelse med EU-rettens vigtigste principper. Derudover har han etableret og vedligeholdt sekretariatets institutionelle integritet ved at sikre, at hans medarbejdere er professionelle og leverer kvalitet i deres arbejde.
            
            
               Endelig har Janez Kopac ved mange lejligheder vist, at han er uafhængig i udførelsen af sit arbejde. Som statsborger i en EU-medlemsstat vil Janez Kopac desuden sikre, at der er balance i beslutningstagningen og upartiskhed inden for Energifællesskabet.
            
            
               Den holdning, der skal indtages på Unionens vegne i Energifællesskabets ministerråd, bør være at vedtage forslaget til afgørelse.
            
            
               3.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               3.1.Proceduremæssigt retsgrundlag
            
            
               3.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Den påtænkte retsakt supplerer eller ændrer ikke den institutionelle ramme for aftalen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               3.2.Materielt retsgrundlag
            
            
               3.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af målet for og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller led.
            
         
         
            
               3.2.2.Princippernes anvendelse på det foreliggende tilfælde
            
            
               Hovedformålet med og indholdet af den planlagte retsakt vedrører energi. Det materielle retsgrundlag for den foreslåede afgørelse er derfor artikel 194 i TEUF.
            
            
               3.3.Konklusion
            
            
               Retsgrundlaget for den foreslåede afgørelse bør være artikel 194 sammenholdt med artikel 218, stk. 9, i TEUF.
            
            
               2018/0407 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Energifællesskabets ministerråd om forlængelse af ansættelsesperioden for direktøren for Energifællesskabets sekretariat
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 194 sammenholdt med artikel 218, stk. 9,
            
            
               under henvisning til Rådets afgørelse 2006/500/EF af 29. maj 2006 om Det Europæiske Fællesskabs indgåelse af energifællesskabstraktaten
            
            
               under henvisning til traktaten om oprettelse af Energifællesskabet, særlig artikel 69 og 88,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Traktaten om oprettelse af Energifællesskabet blev indgået af Unionen ved Rådets afgørelse 2006/500/EF af 29. maj 2006
                  1
                og trådte i kraft den 1. juli 2006. 
            
            
               (2)I henhold til artikel 69 og 88 i traktaten om oprettelse af Energifællesskabet udnævnes direktøren for Energifællesskabets sekretariat af Energifællesskabets ministerråd ved en procedureafgørelse på forslag fra Europa-Kommissionen.
            
            
               (3)Energifællesskabet gennemgår for øjeblikket en reformproces, som bl.a. omfatter en række nye lovgivningsforslag, der kræver, at sekretariatet spiller en aktiv rolle.
            
            
               (4)Janez Kopac er kendt for effektiv, lønsom og uafhængig forvaltning af sekretariatet, og er derfor den bedste kandidat til stillingen — 
            
            
               VEDTAGET DENNE AFGØRELSE: 
            
            
               Eneste artikel
            
         
         
            
               Den holdning, der skal indtages på Unionens vegne i Energifællesskabets ministerråd, bør være at vedtage forslaget til procedureafgørelse, der fremgår af bilaget til denne afgørelse.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 198 af 20.7.2006, s. 15.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 28.11.2018
            COM(2018) 792 final
            BILAG
            til
            Forslag til Rådets afgørelse
            om den holdning, der skal indtages på Den Europæiske Unions vegne i Energifællesskabets ministerråd om forlængelse af ansættelsesperioden for direktøren for Energifællesskabets sekretariat
            
               
         
         
            
               BILAG
            
            
               Forslag til
            
            
               Energifællesskabets ministerråds procedureafgørelse om forlængelse af ansættelsesperioden for direktøren for Energifællesskabets sekretariat
            
            
               Ministerrådet for Energifællesskabet har — 
            
            
               under henvisning til traktaten om oprettelse af Energifællesskabet, særlig artikel 69 og 88,
            
            
               under henvisning til Europa-Kommissionens forslag til Energifællesskabets Ministerråd om at forlænge Janez Kopacs ansættelse som direktør for Energifællesskabet
            
            
               under henvisning til punkt II.1 og II.5 i reglerne for ansættelse af personale, arbejdsvilkår og geografisk ligevægt i sekretariatets personale som vedtaget ved ministerrådet for Energifællesskabets afgørelse 2006/02/MC-EnC af 17. november 2006 —
            
            
               VEDTAGET DENNE AFGØRELSE:
            
            
               Artikel 1
            
            
               Ministerrådet forlænger Janez Kopacs ansættelse som direktør for Energifællesskabets sekretariat fra den 1. december 2018.
            
            
               Artikel 2
            
            
               Direktørens arbejdsvilkår fastsættes ved den nyeste version af personalevedtægten. Direktørens årlige bruttoløn fastsættes til 168 042,96 EUR, der svarer til hans bruttoløn for indeværende ansættelsesperiode, der startede i 2015, justeret for inflation.
            
            
               Artikel 3
            
            
               Sekretariatet gør denne procedureafgørelse tilgængelig for alle parter og institutioner under traktaten om oprettelse af Energifællesskabet, senest syv dage efter dens vedtagelse. 
            
            
               Denne afgørelse træder i kraft på dagen for vedtagelsen.
            
            
               Udfærdiget i 
            
            
               På Ministerrådets vegne
            
            
               ------------------------------
            
            
               Formandskabet